2001/103/EY: Komission päätös, tehty 31 päivänä lokakuuta 2000, Alankomaiden NS Cargo -yritykselle Rotterdamin ja Prahan välistä sukkulayhteyttä varten myöntämästä tuesta (ETA:n kannalta merkityksellinen teksti) (tiedoksiannettu numerolla K(2000) 3270)



Virallinen lehti nro L 038 , 08/02/2001 s. 0043 - 0044



Komission päätös, tehty 31 päivänä lokakuuta 2000, Alankomaiden NS Cargo -yritykselle Rotterdamin ja Prahan välistä sukkulayhteyttä varten myöntämästä tuesta (tiedoksiannettu numerolla K(2000) 3270) (Ainoastaan hollanninkielinen teksti on todistusvoimainen) (ETA:n kannalta merkityksellinen teksti) (2001/103/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan, ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan, on pyytänyt asianomaisia esittämään huomautuksensa mainittujen artiklojen mukaisesti(1), sekä katsoo seuraavaa: (1) Alankomaat ilmoitti komissiolle 28 päivänä huhtikuuta 1995 päivätyllä kirjeellä aikovansa myöntää NS Cargo -yritykselle yhdistettyjen kuljetusten kalustoon tarkoitettua kertaluonteista investointitukea, jonka suuruus oli 500000 Alankomaiden guldenia ja joka oli määrä käyttää Rotterdamin ja Prahan välistä yhdistettyjen kuljetusten sukkulayhteyttä varten. Ilmoitus rekisteröitiin numerolla N 484/95. (2) Komissio päätti 20 päivänä syyskuuta 1995 tekemällään päätöksellä(2), ettei se vastusta ilmoitettua tukea, jonka se katsoi olevan sopusoinnussa neuvoston asetuksen (ETY) N:o 1107/70(3) 3 artiklan 1 kohdan e alakohdan kanssa. Tuki maksettiin NS Cargo -yritykselle 8 päivänä marraskuuta 1995. Hampuriin sijoittautunut terminaaliyritys HHLA valitti yhdessä muiden yritysten kanssa komission päätöksestä ensimmäisen oikeusasteen tuomioistuimeen 13 päivänä toukokuuta 1996 päivätyllä kirjeellä (asia T-69/96). Ensimmäisen oikeusasteen tuomioistuin ei ole toistaiseksi antanut asiassa lopullista tuomiota. (3) Valmistellessaan puolustusta asiasta käytävää ensimmäisen oikeusasteen oikeudenkäyntiä varten Alankomaiden hallitus antoi komissiolle tietoja, jotka herättivät epäilyjä tuen luonteesta. Uusien tietojen perusteella vaikutti siltä, että NS Cargo -yritykselle myönnetty tuki ei ollut tarkoitettu investointeihin vaan sukkulayhteyden toimintakustannusten kattamiseen. Toimintatuki on yhteisöoikeuden mukaan pääsääntöisesti kielletty. Tämän vuoksi komissio päätti 21 päivänä huhtikuuta 1999 käynnistää EY:n perustamissopimuksen 88 artiklan 2 kohdassa tarkoitetun menettelyn (asia C-30/99). Päätös annettiin tiedoksi Alankomaiden hallitukselle 4 päivänä toukokuuta 1999 päivätyllä kirjeellä SG (99)/D 3169, jossa Alankomaita pyydettiin esittämään huomautuksensa kuukauden kuluessa kirjeen päiväyksestä. (4) Alankomaiden hallitus ilmoitti 29 päivänä kesäkuuta 1999 päivätyllä kirjeellä pyytävänsä tuen saajaa NS Cargo -yritystä maksamaan tuen takaisin ja pyysi komissiota lopettamaan menettelyn. (5) Komission 4 päivänä toukokuuta 1999 päivätty kirje julkaistiin 24 päivänä heinäkuuta 1999(4) Euroopan yhteisöjen virallisessa lehdessä, jotta siitä olisi voitu esittää huomautuksia. Asetetun määräjan kuluessa saatiin kahden terminaaliyrityksen, yhden satamajärjestön, yhden kauppakamarin ja yhden kansallisen hallituksen huomautukset. Saadut huomautukset tukivat komission epäilyjä. (6) Komission liikenteen pääosasto toimitti huomautukset Alankomaiden hallitukselle 6 päivänä syyskuuta 1999 päivätyllä kirjeellä. Komission kirjeessä mainittiin lisäksi, että menettelyn lopettamista voidaan harkita vain siinä tapauksessa, että Alankomaiden hallitus todistaa tuen tosiasiallisesti takaisinmaksetuksi. (7) Alankomaiden hallitus vahvisti 20 päivänä heinäkuuta 2000 päivätyllä kirjeellä, että NS Cargo oli maksanut tuen takaisin 22 päivänä toukokuuta 2000, ja antoi todisteet siitä, että tuki korkoineen, yhteensä 636536,50 Alankomaiden guldenia, oli maksettu Alankomaiden liikenneministeriön tilille, ON TEHNYT SEURAAVAN PÄÄTÖKSEN: 1 artikla Komissio lopettaa 21 päivänä huhtikuuta 1999 käynnistetyn menettelyn, koska sen jatkamiseen ei ole enää syytä. 2 artikla Tämä päätös on osoitettu Alankomaiden kuningaskunnalle. Tehty Brysselissä 31 päivänä lokakuuta 2000. Komission puolesta Loyola De Palacio Varapuheenjohtaja (1) EYVL C 213, 24.7.1999, s. 23. (2) EYVL C 391, 28.12.1996, s. 15. (3) EYVL L 130, 15.6.1970, s. 1. (4) Katso alaviite 1.